CELEX: 
Language: ro
Date: 2021-12-13 00:00:00
Title: REGULAMENTUL DELEGAT (UE) / AL COMISIEI de modificare a Regulamentului delegat (UE) 2017/40 în ceea ce privește măsurile educative însoțitoare și selectarea și aprobarea solicitanților de ajutor

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Prezentul act delegat clarifică:
            
            
               ·condițiile pentru măsurile educative însoțitoare care urmează să fie prevăzute cu scopul de a sprijini distribuirea de fructe, legume și lapte în școli în cadrul programului UE pentru școli instituit prin Regulamentul (UE) nr. 1308/2013 al Parlamentului European și al Consiliului. Experiența dobândită, inclusiv prin intermediul auditurilor Comisiei, a arătat că, în unele cazuri, instituțiile de învățământ decid dacă să pună în aplicare măsurile respective. Acest lucru nu este în conformitate cu modul în care a fost conceput programul UE pentru școli, care nu constă doar în distribuirea de produse. 
            
            
               ·condițiile de selecție a solicitanților de ajutor, în ceea ce privește normele privind achizițiile publice. Experiența dobândită, inclusiv prin intermediul auditurilor Comisiei, a evidențiat probleme legate de punerea în aplicare a normelor privind achizițiile publice care ar putea fi aplicabile selectării de solicitanți de ajutor. Deși normele privind achizițiile publice se aplică fără a fi necesară o trimitere explicită la acestea, actul delegat le reamintește.
            
            
               ·condițiile de aprobare a solicitanților de ajutor, în ceea ce privește angajamentele scrise pe care trebuie să și le asume. Sunt necesare angajamente scrise suplimentare pentru cererile de ajutor care se referă la furnizarea/distribuirea de produse agricole. Cu toate acestea, ele sunt relevante și pentru cererile de ajutor care combină furnizarea/distribuirea de produse agricole și furnizarea de măsuri educative. În mod similar, posibilitatea ca autoritățile competente să specifice angajamente scrise suplimentare este menționată numai pentru cererile de ajutor care se referă la măsuri educative. Cu toate acestea, ea este relevantă și pentru alte cereri de ajutor. 
            
            
               2.CONSULTĂRI PREALABILE ADOPTĂRII ACTULUI
            
            
               Comisia a consultat experți din statele membre în cadrul Grupului de experți pentru piețele agricole, sectorul produselor de origine animală, în cadrul reuniunilor din 17 iunie 2021, 23 septembrie 2021 și 18 noiembrie 2021.
            
            
               Comisia a transmis proiectul de act delegat Parlamentului European și Consiliului atunci când au fost convocate reuniunile grupului de experți.
            
            
               Proiectul de regulament delegat a fost prezentat pe portalul „Exprimați-vă părerea” al Comisiei Europene între 23 octombrie și 20 noiembrie 2021 pentru a colecta opiniile cetățenilor și ale părților interesate. Nouă părți interesate au transmis feedback. Două părți interesate au salutat modificările, iar una a oferit sugestii referitoare la punerea în aplicare a sistemului la nivelul statelor membre. Cinci părți interesate au solicitat includerea alternativelor pe bază de plante la produsele lactate, atât în domeniul de aplicare al produselor eligibile, cât și în măsurile educative însoțitoare. În fine, o parte interesată a sugerat ajustări suplimentare pentru o mai mare eficacitate – alocarea unei părți din buget pentru grupurile-țintă care au mai mare nevoie de sprijin; alocarea unei părți din buget pentru măsuri educative. Respectivele solicitări și sugestii depășesc domeniul de aplicare al prezentului act, întrucât se referă la normele privind conceperea programului UE pentru școli prevăzut în Regulamentul (UE) nr. 1308/2013 de către Parlamentul European și Consiliu. Acestea vor fi luate în considerare în evaluarea impactului care va însoți propunerea Comisiei de revizuire a programului UE pentru școli în 2023, ca parte a acțiunii din cadrul Strategiei „De la fermă la consumator”. 
            
            
               3.ELEMENTELE JURIDICE ALE ACTULUI DELEGAT
            
            
               Prezentul act delegat modifică articolul 3 privind măsurile educative însoțitoare, articolul 5 privind condițiile generale de acordare a ajutoarelor și de selectare a solicitanților de ajutor și articolul 6 privind condițiile de aprobare a solicitanților de ajutor din Regulamentul delegat (UE) 2017/40 al Comisiei.
            
            
               La articolul 3, alineatele (1) și (2) se modifică pentru a clarifica activitățile care pot fi desfășurate ca parte a măsurilor educative însoțitoare și pentru a prevedea că statele membre trebuie să se asigure că toți copiii care participă la programul UE pentru școli pot participa la aceste măsuri. 
            
            
               Articolul 5 alineatul (2) se modifică pentru a reaminti necesitatea aplicării normelor privind achizițiile publice, în conformitate cu Directiva 2014/24/UE sau cu dispozițiile naționale în funcție de prag, pentru selectarea solicitanților de ajutor în cadrul programului UE pentru școli. 
            
            
               La articolul 6, cerința de a ține o evidență a denumirilor și a adreselor instituțiilor de învățământ sau a autorităților care primesc produsele, precum și o evidență a cantităților vândute sau furnizate este mutată de la alineatul privind cererile de ajutor care se aplică furnizării/distribuirii de produse doar la primul paragraf privind toți solicitanții de ajutor. Posibilitatea ca autoritățile competente să specifice orice angajamente scrise suplimentare care trebuie asumate de solicitanții de ajutor este, de asemenea, mutată de la paragraful referitor la cererile de ajutor care se referă la măsurile educative însoțitoare la primul paragraf privind toți solicitanții de ajutor.
            
            
               REGULAMENTUL DELEGAT (UE) …/… AL COMISIEI
            
            
               din 13.12.2021
            
            
               de modificare a Regulamentului delegat (UE) 2017/40 în ceea ce privește măsurile educative însoțitoare și selectarea și aprobarea solicitanților de ajutor
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului
                  1
               , în special articolul 24 alineatul (1) literele (b) și (c),
            
            
               întrucât:
            
            
               (1)Articolul 3 din Regulamentul delegat (UE) 2017/40 al Comisiei
                  2
                stabilește condițiile pentru conceperea și aplicarea măsurilor educative însoțitoare pe care statele membre trebuie să le prevadă în temeiul articolului 23 alineatul (10) din Regulamentul (UE) nr. 1308/2013. În interesul securității juridice, este oportun să se stabilească o listă neexhaustivă a activităților care pot fi desfășurate în cadrul măsurilor educative însoțitoare din cadrul programului pentru școli, inclusiv în cazul în care nu se solicită ajutor din partea Uniunii. De asemenea, este oportun să se clarifice faptul că, pentru ca programul pentru școli să devină eficace, statele membre trebuie să se asigure că de măsurile educative însoțitoare care sunt prevăzute pentru a sprijini distribuirea de fructe și legume și de lapte în școli beneficiază toți copiii care participă la programul pentru școli. O astfel de cerință nu aduce atingere autonomiei acordate instituțiilor de învățământ din statele membre, în conformitate cu repartizarea competențelor și cu strategia de punere în aplicare a programului pentru școli în statele membre în cauză. 
            
            
               (2)Articolul 5 alineatul (2) din Regulamentul delegat (UE) 2017/40 stabilește condițiile generale pentru selectarea solicitanților de ajutor. Atunci când selectează solicitanți de ajutor, statele membre, acționând la nivel național, regional sau local, pot face obiectul normelor naționale sau ale Uniunii în materie de achiziții publice. Din motive de securitate juridică, este oportun să se clarifice faptul că statele membre trebuie să asigure respectarea normelor aplicabile în materie de achiziții publice.  
            
            
               (3)Articolul 6 din Regulamentul delegat (UE) 2017/40 precizează condițiile pentru aprobarea solicitanților de ajutor, stabilind angajamentele scrise pe care trebuie să și le asume solicitanții. Alineatul (2) din articolul respectiv prevede un angajament scris suplimentar care trebuie asumat în cazul cererilor de ajutor care se referă numai la furnizarea și/sau distribuirea de produse. Cu toate acestea, un astfel de angajament este, de asemenea, pertinent în cazul în care cererile de ajutor combină furnizarea și/sau distribuirea de produse și furnizarea de măsuri educative. Alineatul (3) din articolul respectiv se referă numai la cererile de ajutor privind măsurile educative însoțitoare. Acesta indică faptul că autoritățile competente pot specifica orice angajamente scrise suplimentare care trebuie asumate de solicitanții de ajutor. Cu toate acestea, acest lucru ar trebui să fie posibil pentru toți solicitanții de ajutor. Prin urmare, articolul 6 din regulamentul respectiv trebuie modificat în consecință. Pentru a acorda statelor membre suficient timp pentru a adapta procedurile de aprobare a solicitanților de ajutor, este oportun să se prevadă ca modificarea condițiilor de aprobare a solicitanților de ajutor să se aplice numai începând cu anul școlar 2022/2023.
            
            
               (4)Prin urmare, Regulamentul delegat (UE) 2017/40 trebuie modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul delegat (UE) 2017/40 se modifică după cum urmează:
            
            
               (1)La articolul 3, alineatele (1) și (2) se înlocuiesc cu următorul text:
            
            
               „1. Măsurile educative însoțitoare menționate la articolul 23 alineatul (10) din Regulamentul (UE) nr. 1308/213 sunt direct legate de obiectivele programului pentru școli de sporire a consumului de anumite produse agricole și de promovare a unei alimentații mai sănătoase.
            
            
               Acestea vizează reconectarea copiilor cu agricultura și cu varietatea produselor agricole din Uniune, în special a produselor cultivate în regiunea lor, și educarea copiilor cu privire la aspecte conexe, cum ar fi obiceiurile alimentare sănătoase și implicațiile acestora pentru sănătatea publică, recomandările alimentare naționale, lanțurile alimentare locale, agricultura ecologică, producția și consumul durabile de alimente și combaterea risipei de alimente, și pot include activități precum: 
            
            
               (a)vizite la ferme, rețele de livezi, organizații de producători, unități de prelucrare a laptelui, piețe ale fermierilor, sortarea și ambalarea în depozite a fructelor și legumelor, muzee cu tematică agricolă și alte activități similare; 
            
            
               (b)înființarea și întreținerea de grădini și livezi școlare;
            
            
               (c)cursuri, ateliere și laboratoare de pregătire a alimentelor, de gătit și de degustare, precum și alte activități similare;
            
            
               (d)lecții, seminare, conferințe, ateliere și alte activități similare;
            
            
               (e)materiale didactice, concursuri, jocuri, quiz-uri educaționale, zile sau săptămâni tematice și alte activități similare.
            
            
               În cazul în care măsurile educative însoțitoare includ alte produse agricole decât cele menționate la articolul 23 alineatele (3), (4) și (5) din Regulamentul (UE) nr. 1308/2013, măsurile prevăd degustarea respectivelor produse.
            
            
               2. Statele membre se asigură că toți copiii care participă la programul pentru școli pot participa la măsurile educative însoțitoare. 
            
         
         
            
               În cazul în care măsurile educaționale direct legate de obiectivele programului pentru școli sunt prevăzute în instituțiile de învățământ ca parte a programei școlare obișnuite sau a altor politici sau programe, statele membre pot decide să le ia în considerare în sensul alineatului (1).
            
            
               Măsurile educative însoțitoare pot fi concepute și puse în aplicare la nivel național, regional, local sau la nivelul instituțiilor de învățământ, în conformitate cu repartizarea competențelor și cu strategia statelor membre pentru punerea în aplicare a programului pentru școli. Statele membre se asigură că instituțiile de învățământ care participă la program sunt informate în mod corespunzător cu privire la sistemul existent pentru măsurile educative însoțitoare, precum și cu privire la materialele și instrumentele disponibile.” 
            
            
               (2)La articolul 5 alineatul (2), se adaugă următorul paragraf:
            
            
               „La selectarea solicitanților de ajutor, statele membre asigură conformitatea cu legislația aplicabilă, inclusiv cu normele privind achizițiile publice.”;
            
            
               (3)Articolul 6 se înlocuiește cu următorul text:
            
            
               „Articolul 6
            
            
               Condiții pentru aprobarea solicitanților de ajutoare
            
            
               1. Solicitanții de ajutoare trebuie să fie aprobați de autoritatea competentă din statul membru în care se află instituția de învățământ căreia îi sunt furnizate și/sau în care sunt distribuite produsele. Aprobarea este condiționată de următoarele angajamente scrise asumate de solicitanți:
            
            
               (a)să garanteze faptul că produsele finanțate de Uniune în cadrul programului pentru școli sunt puse la dispoziție în vederea consumului de către copiii din instituția sau instituțiile de învățământ pentru care va solicita acordarea ajutoarelor;
            
            
               (b)să utilizeze ajutoarele alocate pentru măsuri educative însoțitoare, măsuri de monitorizare, evaluare și publicitate, în conformitate cu obiectivele programului pentru școli și, în cazul în care măsurile educative însoțitoare vizează aspecte legate de sănătate și nutriție, în conformitate cu recomandările naționale în materie de sănătate și cu recomandările nutriționale pentru grupa de vârstă în cauză;
            
            
               (c)să ramburseze orice ajutor plătit în mod nejustificat pentru cantitățile în cauză, dacă se constată că produsele nu au fost distribuite copiilor sau că nu sunt eligibile pentru acordarea de ajutoare din partea Uniunii;
            
            
               (d)să ramburseze orice ajutor plătit în mod nejustificat pentru măsuri educative însoțitoare și pentru măsuri de monitorizare, evaluare și publicitate, dacă se constată că măsurile sau activitățile respective nu au fost realizate în mod adecvat;
            
            
               (e)să pună la dispoziția autorității competente, la cerere, documente justificative;
            
            
               (f)să permită autorității competente să desfășoare eventualele controale necesare, în special verificarea înregistrărilor și inspecția fizică;
            
            
               (g)să țină un registru cu denumirile și adresele instituțiilor de învățământ sau ale autorităților din domeniul învățământului care recepționează produsele solicitanților și un registru cu cantitățile produselor specifice vândute sau furnizate, în cazul în care solicitantul nu este o instituție de învățământ.
            
            
               Autoritățile competente pot specifica eventuale angajamente suplimentare care trebuie asumate în scris de solicitanți.
            
            
               În cazul în care cererile de ajutoare vizează activități care fac obiectul procedurilor de achiziții publice, statele membre pot considera că aprobarea este acordată atunci când angajamentele prevăzute la primul și al doilea paragraf sunt incluse în condițiile de participare la procedurile de achiziții publice.
            
            
               2. În cazul solicitanților de ajutoare cu referire doar furnizarea și/sau distribuirea de produse, alineatul (1) literele (b) și (d) nu se aplică. 
            
            
               3. În cazul solicitanților de ajutor cu referire doar la măsuri educative însoțitoare, alineatul (1) literele (a), (c) și (g) nu se aplică.
            
            
               4. În cazul solicitanților de ajutor cu referire doar la măsuri de monitorizare, evaluare și publicitate, alineatul (1) literele (a), (c) și (g) nu se aplică.
            
         
         
            
               5. Dacă criteriile și condițiile nu se modifică, statele membre pot considera valabile aprobările acordate în cadrul programului de încurajare a consumului de fructe și legume în școli în conformitate cu Regulamentul delegat (UE) 2016/247 și/sau în cadrul programului de distribuire a laptelui în școli în conformitate cu Regulamentul (CE) nr. 657/2008.”.
            
            
               Articolul 2
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
               Articolul 1 alineatul (3) se aplică ajutoarelor începând cu anul școlar 2022/2023.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 13.12.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 347, 20.12.2013, p. 671. 
               
               
                  
                     (2)
                  
                        Regulamentul delegat (UE) 2017/40 al Comisiei din 3 noiembrie 2016 de completare a Regulamentului (UE) nr. 1308/2013 al Parlamentului European și al Consiliului în ceea ce privește ajutoarele din partea Uniunii pentru furnizarea de fructe și legume, de banane și de lapte în instituțiile de învățământ și de modificare a Regulamentului delegat (UE) nr. 907/2014 al Comisiei (JO L 5, 10.1.2017, p. 11).